google/wiki40b huggingface dataset:
Bots- og bededag

Bots- og bededag er siste søndagen i oktober.

Historie

Bots-og bededagene ble avskaffet ved reformasjonen, men gjeninnført litt etter litt. Det var flere årlige bededager, men disse ble slått sammen til store bededag av Hans Bagger i 1686. I løpet av sine tre første år som biskop i Roskilde fikk han tre faste- og bededager. Den midterste av dem ble lovfestet ved kongelig forordning 27. mars 1686 og plassert på fjerde fredag etter påske. På denne måten kunne Christian V rekke å holde bededag i København før han drog ut på sine årlige reiser.
Ved lov 28. mai 1915 ble den i Norge flyttet til fredag før allehelgenssøndag, som er første søndag i november, og derpå ved lov 22. des. 1950 flyttet til søndag før allehelgensdag.
Den lovfestede bededagen var bare en av mange som var spredt utover kalenderen. For eksempel var hver onsdag bededag på landet. Da bad prestene i kirkene for fred, og man fastet.
Den store bededagen var en «ekstraordinær, alminnelig bededag» og ble varslet kvelden før ved at man ringte i kirkens største klokke, stormklokken. Det var et signal om at skjenkesteder skulle lukke og det var ikke lenger tillatt å drive handel. På den måten håpte man å få folk til kirke både i rett tid og at de var edrue. Man skulle faste til gudstjenesten var over, og man måtte avholde seg fra arbeid, reiser, lek, spill og verdslig forfengelighet.
Last Night I Had the Strangest Dream

«Last Night I Had the Strangest Dream» er en amerikansk fredssang fra 1950 med melodi og tekst av Ed McCurdy. 
Viktige engelskspråklige versjoner har blant annet blitt spilt inn av Joan Baez, Johnny Cash, Mason Proffit samt Simon & Garfunkel.
Cornelis Vreeswijk har skrevet den svenske teksten («I natt jag drömde»).

Svenske versjoner

Den finnes i svenske innspillinger med blant annet Sten & Stanley, Cornelis Vreeswijk og Ann-Louise Hanson. Hennes versjon lå på en åttende respektive niendeplass under et to uker langt besøk på Svensktoppen 4.-10. april 1965. Størst fremgang med sangen hadde imidlertid gruppen Hep Stars, som lå på Svensktoppen i sytten uker med den i perioden 7. januar-29. april 1967, hvorav flere uker som nummer én. Den ble utgitt på singlen Olga Records SO 29.
Birgitte Grimstad til eget gitarakkompagnement spilte den inn på LP-platen Utdrag fra Aulakonserten (RCA LPNE 53) i 1967.
Melodien ble i 1998 spilt inn av Göteborgs Symfonietta i instrumentalt arrangement av Tomas Blank, som også dirigerte. Denne innspillingen har ofte blitt spilt på radio.

Norske versjoner

Cornelis Vreeswijk og Per Johan Skjærstad er kreditert for den norske teksten. På norsk bærer den tittelen «I natt jeg drømte». 
Ivar Medaas skrev en nynorsk tekst, også den basert på Cornelis Vreeswijks svenske. Denne hadde tittelen «Draumen om fred».
Pinnsvinet i tåka

Handling

Filmen handler om et lite pinnsvin som skal besøke Bjørnungen for å spise bringbærsyltetøy og telle stjernene som de pleier hver kveld. På veien blir han imidlertid avledet av synet av en vakker hvit hest i tåka. Da pinnsvinet blir nysgjerrig på den merkelige verdenen i skodda, går han seg vill, møter forunderlige og skumle skygger og vesener, blant annet ei truende ugle, en hund og en fisk, men kommer med mystisk hjelp omsider fram til vennen sin.
Totalförsvarets skyddscentrum

Historikk

Senteret har sitt opphav i de gassteknikere som ble ansatt innen forsvaret på 1930-tallet. I 1953 ble Arméns skyddskola innen Infanteriets stridsskola (InfSS) dannet i Rosersberg. Da InfSS flyttet til Linköping ble Skyddskolan overført til Svea livgarde (I 1), med daværende lokalisering i Ulriksdal. I 1968 fikk skolen nye oppgaver og navnet ble endret til Försvarets skyddskola (SkyddS). Skolen ble i 1970 sammen med Svea livgarde flyttet til Kungsängen. Den 1. juli 1988 ble skolen skilt ut fra Svea livgarde, og fikk samtidig nye oppgaver som omfattet hele totalforsvaret, med denne organisasjonsendringen fikk skolen navnet Totalförsvarets skyddsskola.
Etter att riksdagen stemte for den svenske regjeringens proposisjon 1987/88:112, ble det i 1992 bestemt at skolen skulle flyttes til Umeå garnison. I forbindelse med at bransjeinspektørene med bransjeavdelinger i arméstaben ble slått sammen med arméens strids- og skyteskoler samt øvrige bransjeskoler, gjennom forsvarsutredningen i 1988 og dannet såkalte funktionscentrum, ble også Totalförsvarets skyddsskola organisert som et funktionscentrum. Man beholdt likevel sitt tidligere navn, Totalförsvarets skyddsskola. I forbindelse med omorganiseringen av det svenske forsvaret i 2000 fikk senteret fra 1. juli samme år det nye navnet Totalförsvarets skyddscentrum (SkyddC).
Den 27. juli 2009 rykket det siste kullet av vernepliktige inn. Disse ble utdannet ved Swea kompani ved Totalförsvarets skyddscentrum. De siste vernepliktige soldatene ble dimittert 17. juni 2010.
Det meste av svensk CBRN-kompetanse finnes nå i Umeå, der SkyddC er en del av et nettverk som også består av Totalförsvararets forskningsinstitut CBRN-skydd och säkerhet, Umeå universitet og fra høsten 2008 også det nydannede Europeiska CBRNE-senteret, som er et samarbeid mellom FOI, Umeå universitet, Västerbottens läns landsting og Umeå kommune.
Regjeringen bestemte på slutten av 2010 å styrke CBRN-virksomheten med et innendørsanlegg ved SkyddC. Dette for å øke sikkerheten ved CBRN-treningen. Totalt vil det bli investert 80 millioner kroner i anlegget.
St. Johanneslogen Den gyldne Cirkel

St. Johanneslogen Den gyldne Cirkel er en frimurerlosje i Den Norske Frimurerorden (St. Johannesloge nr. 145), som ble grunnlagt den 24. april 1997 i Ski. Losjen ble fra første stund underlagt Den Norske Store Landsloge.
Follo St. Johannes broderforening ble grunnlagt den 20. april 1989 underlagt St. Johanneslogen Haakon til de tre Lys. I 1997 ble den selvstendig losje. Losjens valgspråk er Under Evighetens Synsvinkel.
Sirkelen er et symbol på evigheten. Navnet Gylden henspiller på gull, og symboliserer manifestasjonen av den høyeste åndelige kraft gjennom sjelens renhet.
NM i roing 1999

NM i roing 1999 ble arrangert på Årungen 3.-4. september 1999. 
Kongepokalvinnere ble Norske Studenters Roklub (firer uten styrmann med Eirik Borstad Lilledahl, Halvor Sannes Lande, Sture Bjørvig og Nils-Torolv Simonsen) og Drammen Roklubb (singlesculler med Kristine Bjerknes).
NM i bryting 1975

NM i bryting 1975 ble arrangert på Notodden 15.-16. mars. Arrangør var SK Snøgg. Kongepokalen ble vunnet av Harald Hervig.
James Simon Galerie

James Simon Galerie er et planlagt nytt besøkssenter på Museumsinsel i Berlin. Det er en futuristisk bygning tegnet av David Chipperfield, og oppkalt etter kunstmesenen James Simon (1851–1932), som gav museene på Museumsinsel store gaver.
Bygningen vil ta imot de besøkende og tilby dem orientering i museumsanlegget. Den vil også inneholde auditorium, mediesenter, rom for midlertidige utstillinger, bokhandel, kaféer og restauranter.
Chipperfields første utkast til bygningen møtte massiv kritikk, noe som førte til at Chipperfield omarbeidet planene fullstendig for at bygningen skal passe inn blant de andre bygningene på Museumsinsel.
Åsnes Finnskog

Åsnes Finnskog er et bygdeområde i Åsnes kommune som strekker seg mot Gjesåsen i vest, Gravberget og Våler kommune i nord, Sverige (Värmland) i øst og Hof Finnskog i sør. Skalbukilen, Vermundsjøen og Velta er de større grendene.
Kilen skole med 1.–7.-trinn, skolefritidsordning, barnehage og nærbutikk ligger i bygdesentrumet Skalbukilen. 
Åsnes Finnskog kirke fra 1861 ligger på Vermundsjøen.

Samfunnsliv

Åsnes Finnskog har et rikt villmarksliv, og er et populært område for jakt, fiske og friluftsliv.
Idrettslaget Åsnes Finnskog IL ble stiftet i 1933 og holder til på Kilenga. Laget organiserer blant annet skirenn, løpskarusell, fotball, barneidrett og friluftsliv.
På Finnskogbanen arrangeres det bilcross, rallycross og crosscart. Banen eies av KNA Solør Motorsport og er 833 meter lang..
Serveringsstedene Kaffelarsen og Kafé Finnskog er i helårsdrift. Åsnes Finnskog Teaterforening har siden 2012 årlig satt opp revy på Vermundsjøen grendehus. I 2013 fikk revyen over 900 besøkende. I 2014 hadde laget også suksess med forestillingen "Julebrennevinet".
Åsnes Finnskog Skytterlag har arrangert Kroksjøstevnet årlig i over 50 år.

Kulturhistorie

Skogfinnene bosatte seg i området fra rundt 1575-1660. De drev primært svedjebruk, og kom til Finnskogene i Norge og Sverige personlige, økonomiske, politiske og samfunnsmessige årsaker. Fortsatt er den skogfinske kulturen sentral, og man kan blant annet besøke Tyskeberget Finnetorp.
Åsnes Finnskog Historelag jobber blant annet med bevaring av skogfinsk kultur og historie. Foreningen er også engasjert i Skogfinsk Museum, Finnskogleden, krigens flyktningeruter og annen aktuell historikk omkring Finnskogen.
Kathryn Stockett

Biografi

Kathryn Stockett er fra Jackson, Mississippi. Hun gikk ut fra University of Alabama med en grad i engelsk og kreativ skriving. Deretter flyttet hun til New York City, hvor hun jobbet med utgivelse av tidsskrifter. Siden flyttet hun til Atlanta, hvor hun bor med mannen og en datter.

Debutromanen

Debutromanen Barnepiken handler om forholdet mellom svarte hushjelper og deres hvite fruer i Mississippi på begynnelsen av 1960-tallet. Den 22 år gamle hvite kvinnen Skeeter bestemmer seg for å skrive ned historiene til svarte hushjelper i stedet for å finne en mann og bli gift. Kathryn Stockett vokste selv opp med en slik hushjelp i stedet for en fraværende mor.
Æresretten i Den norske Forfatterforening

Æresretten i Den norske Forfatterforening var en komité som ble opprettet sommeren 1945 av Den norske Forfatterforening (DnF) for å vurdere enkeltpersoners medlemskap i foreningen i lys av deres virksomhet under andre verdenskrig. 
«Æresretten» var initiert av Kulturgruppa i Heimefronten for «å slette av foreningens medlemslister enhver person som ved direkte samarbeid med okkupasjonsmakt eller nazister har forrådt Norges sak» i ulike kulturorganisasjoner. 
Komitéen bestod av tre medlemmer fra DnFs styre i tillegg til tre eksterne medlemmer. Den ble ledet av Alex Brinchmann. Den hadde som mandat «å foreta innstilling ang. de medlemmer som på grunn av nasjonal svikt under krigen har gjort sig uverdig til å være foreningens medlemmer, samt å foreta de nødvendige skritt likeoverfor dem som ved mindre god holdning har kunnet svekke foreningens anseelse».
14 av medlemmene ble varig ekskludert på grunnlag av medlemskap i NS, mens 17 medlemmer fikk reprimande eller tidsavgrensa eksklusjon og karantene i fra ett til fem år.
Kunstnerforbundene, Norske arkitekters landsforbund og Norsk Presseforbund hadde også sine egne private domstoler der de straffet sine egne.
I landssvikoppgjøret ble dessuten 20 medlemmer av Den norske Forfatterforening dømt for medlemskap.
På foreningens 125-års jubileumsfeiring den 15. november 2018 leste lederen Heidi Marie Kriznik opp en unnskyldning til de 17 forfatterne. Som følge av dette meldte Kjartan Fløgstad seg ut seg ut av foreningen etter 50 år som medlem.
Här kommer Pippi Långstrump

Här kommer Pippi Långstrump er en svensk barnesang med melodi av jazzpianisten Jan Johansson (1931–1968) og tekst av barnebokforfatteren Astrid Lindgren. Den ble publisert i En bunt visor för Pippi, Emil och andra i 1978.
Sangen ble fremført av Inger Nilsson i Olle Hellboms Pippi Langstrømpe-filmatiseringer, både i innledningen og i avslutningen. Hun spilte den inn på singlen Philips PF 350.370 i 1969. Det var en originalinnspilling fra LP-platen Här kommer Pippi Långstrump (Philips PF 842.565).
Norske Anne Mette har spilt inn sangen. Den ble utgitt på singlen Triola TN 548.
Khara-Khoto

Karakhoto (også Chara-choto, Khara-Khoto; mongolsk: Khar Khot, kinesisk: 黑城, pinyin: Hēichéng, ordrett «svartbyen», sannsynligvis identisk med Marco Polos Eçina) er en middelaldersk tangutisk by i Ejina-banneret av Alxa-ligaen vest i Indre Mongolia i Folkerepublikken Kina, nær den gamle innsjøen Juyan Hai. Byens ruiner ble oppdaget av den russiske forskeren Pjotr Kusmitsj Koslov under en forskningsreise i Gobiørkenen i årene 1907–1909.

Historie

PÅ 1000-tallet var byen et blomstrende tangutisk handelssentrum. Festningsvollen ble overvunnet av Djenghis Khans invasjonsstyrker i 1227. I motsetning til hva som av og til hevdes, var det ikke da at byen ble ødelagt. Tvert i mot, under det nye mongolske herredømme fortsatte byen å være en viktig handelsby. Under Kublai-khan ble byen til og med utvidet og ble tre ganger større enn under tanguternes rike. Togoontemur Khan samlet sine styrker ved Khara-Khoto før sine erobringstokter inn i det egentlige Kina. 
Byen lå ved veimøtene ved handelsveier mot Karakorum, Xanadu og Kumul.
I 1372 blr den mongolske general Khara Bator og hans folk omringet av en hær fra det som skulle bli til Ming-dynastiet, og kineserne endret løpet til Svartelven (额济纳河, Heihe), slik at den ikke lenger rant om Karakhoto og ikke lenger forsynte byens hager og brønner med vann. Da Khara Bator forstod dette, drepte han sin familie og begikk deretter selvmord. Deretter avventet hans gjenblivne soldater til mingstyrkene angrep og drepte dem som var igjen i festningsbyen.

Utforskning

Under undersøkelsene av ruinene fant Koslov over 2000 bøker på det tangutiske språk, blant dem den berømte tangutisk-kinesiske ordboken (Fanhan heshi zhangzhongzhu 番汉合时掌中珠) som den tungutiske høylærde Gule (骨勒) hadde skrevet i 1190. 
Ennå i dag står det igjen rester på ti meter eller mer av byens murer.  
Kinesisk arkeologi kaller stedet Heicheng yizhi (黑城遺址) eller Alashan Heicheng yizhi (阿拉善黑城遗址).
Demo (tidsskrift)

Demo er et redaksjonelt uavhengig, radikalt tidsskrift som tar for seg ideologi, politikk, akademia og kultur under vignetten «For sosialistisk folkestyre». De har tidligere gitt ut numre med temaer som Kultur og klasse, Fremskrittspartiet, Postmodernisme og Nytale.
Demo kom ut for første gang vinteren 2001, og startet med utgangspunkt i miljøet rundt Rød Front på Universitetet i Oslo. Tidsskriftet er medlem av Norsk Tidsskriftforening, og mottar støtte fra Kulturrådet og Fritt Ord. De er i dag tilknyttet miljøet rundt Stiftelsen Manifest.
Drogön Chögyal Phagpa

Drogön Chögyal Phagpa (tibetansk: འགྲོ་མགོན་ཆོས་རྒྱལ་འཕགས་པ་ ; Wylie: Gro mgon Chos rgyal ’Phags pa, kinesisk: 八思巴, pinyin: Bāsībā, født 6. mars 1235, død 22. november 1280), også skrevet Dongon Choegyal Phakpa, Dromtön Chögyal Pagpa, etc., var brorsønn til det femte overhodet over Sakya-skolen i den tibetanske buddhisme.
Han var guru og åndelig rådgiver for herskeren over Mongolveldet og den første keiser av Yuandynastiet, Kublai-khan. Det var Phagpa som fikk Kublai Khan til å konvertere til den tibetanske buddhismen og Phagpa rettferdiggjorde mongolenes styre ved å framstille den mongolske keiser som en Chakravartin, en universell buddhistisk konge som regjerer velvillig over hele verden.
Phagpa ble den første visekongen over Tibet, der han i 1260-årene gjennomførte mongolenes administrative tiltak ved skatteinnkreving og folketelling, men Tibet ble likevel ikke fullstendig inkorporert med mongolenes styre i det egentlige Kina.
Han er også opphavsmannen til et skriftsystem som bærer hans navn og som i 1269 ble mongolenes offisielle skriftsystem for å skrive mongolsk, tibetansk og kinesisk. Skriftsystemet ble tatt ut av bruk da Mongolveldet brøt sammen århundret etter.
Middelhavslekene 1971

Middelhavslekene 1971. De sjette middelhavslekene ble arrangert i İzmir i Tyrkia i perioden 6. til 17. oktober 1971. Det var 1362 utøvere hvorav 127 kvinner fra fjorten nasjoner som deltok i sytten sporter. Det var andre gangen som kvinner deltok i middelhavslekene. Italia ble beste nasjon med trettifem gullmedaljer foran Jugoslavia med femten.
Mamelukk

Historie

Det mest varige mamelukkregimet var en militær kavalerikasten i Egypt i middelalderen, som hadde utviklet seg fra rangen som slavesoldater. De opprinnelige mamelukkene var slavesoldater av ikke-arabisk herkomst som frivillig og under tvang omvendte seg til islam, og som tjente som ridende livvakt for de muslimske kalifene og sultanene i Ayyubide-dynastiet på 1100- og 1200-tallet. Mamelukkene utviklet seg til en stor hær og mektig krigerklasse som blant annet ble herskere over Mamelukk-sultanatet, et imperium de etablerte i Egypt og Syria fra 1250 til 1517. Mamelukkene fortsatte å være den dominerende eliten i Egypt under Det osmanske rikets overherredømme fram til den franske generalen Napoleon invaderte landet i 1798. 
Ettersom islamsk rett forbød at den som var født muslim ble gjort til slave var man nødt til å skaffe slaver fra fortsatt ikke-islamske områder som blant annet Sør-Russland og Kaukasus. Disse slaver ble utdannet til soldater og kalt mamluker (ordrett eiede). Mange av dem steg i gradene og hadde høye embeder både i hæren og forvaltningen. Deres etniske opprinnelse var hovedsakelig tidligere tyrkiske slaver, egyptiske koptere,  tsjerkessere, abkasere og georgiere. I tillegg hadde mange også opprinnelse fra Balkan, albanere, grekere og sør-slavere.
Mamelukkene var formidable krigere, ettersom de var trent fra barndommen av, og en slik hær klarte å forsvare Egypt mot en mongolsk invasjonshær (dette var etter Djengis Khan).
Også i Nord-India fantes det fra 1200- til 1400-tallet dynastier av fryktede, tyrkiske mamelukker.
Fallebø

Fallebø ligger i en åpen bukt av Sognesjøen omtrent to og en halv kilometer nordøst for Dingeneset i Gulen kommune i Sogn og Fjordane fylke.

Navnet

Navnet blir uttalt fa'lebøn. Det ble skrevet Fallebøe i 1603, Fallsbøe i 1611, Fallebøe i 1667, 1703 og 1723. På gammelnorsk het det Fallabær, siste ledd -bær betyr at gården opprinnelig var en del av en større gård. -bær betyr bø. Fallebå er antakelig ikke brukt som gårdsnavn andre steder.

Historie

Rett vest for Fallebø ligger en holme, Systeinen. Her har det blitt slått opptil 12 bører høy. Etter sagnet skal Systeinen ha blitt brukt til rettersted.

Adkomsten til Fallebø var lenge vanskelig over bratt fjell og ulendt terreng. Mye av trafikken gikk derfor via bukten, og den var åpen så i dårlig vær var det vanskelig å komme på land der. Folk på Fallebø søkte derfor om å få en molo i 1908. I 1917 søkte de om å få en vei til Lyngnes der skolehuset for kretsen var blitt reist. I 1935 var det en debatt i Gulen kommunestyre om hva som var mest nødvendig molo eller vei, men saken ble utsatt. Etter den andre verdenskrigen ble det bygget vei til Rise og til Riseneset og de verste stedene på veien ble rettet ut slik at det ikke var så farlig å gå der. Fallebø fikk vei i 1974. Denne er senere bygget videre til Dingja.

Gårder

Matrikkelen fra 1667 viser at det var to brukere på Fallebø, Jørgen og Ivar, men matrikkelen fra 1723 nevner bare en bruker Johannes og ingen husmenn.

Bruk en

På bruk en var Torstein antakelig bruker i 1603 og han drev gården til omkring 1630. Det ble lagt inn vann på gården i 1958, og den fikk elektrisk strøm i 1957.

Bruk to

Fallebø ble delt i to like bruk mellom 1648 og 1657 og en husmann, Jørgen var på det ene bruket. I 1664 blir han kalt bonde. Det ble bygget et nytt bolighus i 1912. Bruket fikk elektrisk kraft i 1957.

Husmenn

I 1820 ble det opprettet en husmannsplass, Flotevik. I 1841 var det bosetning på plassen Storevik eller Flåtevikneset. Etter 1880 lå plassen øde og ble brukt til plantefelt. I de senere år er det bygget en rekke hytter her i et hyttefelt. I Storeviken er det bygget en båthavn med molo og naust.
I 1942 tok tyskerne husene og jordeiendommene fra de som bodde på bruk fire, fem og seks på Rise for å bygge Risenes fort. De fikk bo på Fallebø inntil freden kom.
Biljardball

Materiale i biljardballer

Før i tiden ble mange baller lagd av elfenben. Siden dyrene som produserer elfenben nå har blitt truede dyrearter, har man brukt andre materialer, slik som tre og diverse plaster.
Valdres og Hallingdal Fotballkrets

Valdres og Hallingdal Fotballkrets er en tidligere krets i Norges Fotballforbund.
Valdres Fotballkrets ble stiftet 29. oktober 1932. 
Hallingdal ble overført fra Øvre Buskerud Fotballkrets til Valdres Fotballkrets i 1957.
I 1961 byttet kretsen navn til Valdres og Hallingdal Fotballkrets.
Kretsen ble slått sammen med Oplandenes Fotballkrets i 1979.
Fiat 128

Produksjon i utlandet

128 var grunnlaget for Zastava 128 og Zastava 101, modeller produsert av den serbiske bilprodusenten Zastava. Disse modellene ble solgt over hele Europa på 1970-tallet. Zastava produserer fortsatt en femdørs kombimodell basert på 128 under navnet Zastava Skala 55. Dette er merkets billigste modell, og til en pris på omkring 3,750 Euro er det også en av verdens billigste bilmodeller.
Bengal (fiktivt land)

Bengal (engelsk Bangalla) er et fiktivt land fra Lee Falks tegneserie Fantomet. Opprinnelig lå landet på det indiske subkontinent, men på 1960-tallet ble Bengal "flyttet" til Afrikas østkyst. Kart vist i de skandinaviske bladene antyder gjerne at Bengal ligger omtrent der hvor Kenya ligger i virkeligheten. Den bengalske "Wambezi-elven" alluderer til den virkelige elven Zambezi som flyter gjennom Zambia, Angola og Mosambik. Tidligere skal Bengal ha vært en britisk koloni, men "i dag" er landet en republikk. Hovedstaden i landet er Morristown, på engelsk også kjent som "Mawitaan" (etter de lokales uttale?). Andre store byer er Spyglass, Bengaltown og Sanloi.
Fantomet bor i De dype skogene inne i jungelen, midt i landet. Presidenten var fram til 2007 Lamanda Luaga. I historien «Den nye presidenten» ble Sandal Singh, datter av Dogai Singh, tidligere leder i forbryterligaen Singh-brorskapet, valgt til president i Bengal.
Bengal har (det like fiktive) nabolandet Fari-Lana, også kjent som Ivory-Lana. Et annet naboland er Rhodia (også stavet Rodia), med hovedstad Marcusburg. Rhodia er delvis en allusjon til virkelighetens Rhodesia, delvis til Sør-Afrika med hovedstad Johannesburg ("Marcusburg" skifter ut det første elementet med navnet med en annen bibelsk evangelist). Mens Bengal og Fari-Lana har gode forbindelser, skildres Rhodia helst som en fiendtlig innstilt diktaturstat med et apartheid-lignende regime, som tydeligvis har klort seg til makten mye lenger enn i virkelighetens Sør-Afrika.
Kritisk seksjon

Innenfor informatikken er en kritisk region eller en kritisk seksjon en beskyttet seksjon i et dataprogram som bare kan utføres av en enkelt prosess av gangen. Problemet er aktuelt innenfor parallelle beregninger hvor en delt ressurs kan føre til uventet eller feilaktig adferd, hvis den ikke blir beskyttet. En kritisk seksjon aksesserer vanligvis en delt ressur, slik som en datastruktur, et periferiutstyr eller en nettverksforbindelse som ikke vil operere korrekt dersom det kommer flere parallelle aksessforespørsler.
Kirsten Flagstad Festival

Kirsten Flagstad Festival (etablert i 2006) er en klassisk musikkfestival på Hamar. Festivalen arrangeres hvert år i uke 25. Kunstneriske ledere for festivalen er Turid Karlsen og Jan-Helge Trøen og daglig leder er Solveig Rønningen.
Kirsten Flagstad Festival er en vokalfestival med forankring i klassisk musikk. Hovedfokuset ligger på konsertprogrammet, men i tillegg holdes masterclass, kunstutstillinger og foredrag, film og kåserier på Kirsten Flagstadmuseet.
Dominic Adiyiah

Karriere

Adiyiah begynte sin karriere på Feyenoord Academy og spilte med laget fram til 2006 i den ghanesiske toppserien. Han signerte så for Heart of Lions, hvor han scoret elleve mål og kom med på årets lag. Sommeren 2008 signerte han for Fredrikstad, der han ble hentet inn som erstatning for Tarik Elyounoussi, som akkurat hadde signert for SC Heerenveen. Han ble toppscorer i U20-VM i Egypt i 2009 med 8 mål.
Storspillet i U20-VM førte til en overgang til storklubben AC Milan, men drømmer ble knust for Adiyiah, som aldri var i nærheten av å slå seg inn på førstelaget, som i Adiyiahs tid i klubben hadde spisser som Zlatan Ibrahimovic, Alexandre Pato,  Filippo Inzaghi og Antonio Cassano.
Etter fire utlån til perifere klubber meldte han overgang til den siste av de, Arsenal Kiev. I dag spiller han for Nakhon Ratchsima.
Momme

Momme er en gammel japansk masseenhet som ofte brukes som en måleenhet når det handles med ekte perler, spesielt som større kvanta. Én momme tilsvarer 3,75 gram. Det tilsvarer ei perle på cirka 14 mm. Like store perler kan imidlertid variere litt i tyngde, etter hvor tykt perlemorlaget er. Momme brukes også til å måle silke med. Én silkemomme tilsvarer 4,34 g silke per kvadratmeter.